**Informatīvais ziņojums**

**par civilās aizsardzības kursa izmaksām, ieviešanas grafiku vispārējās izglītības iestādēs un profesionālās izglītības iestādēs**

Informatīvais ziņojums „Par civilās aizsardzības kursa izmaksām, ieviešanas grafiku vispārējās izglītības iestādēs un profesionālās izglītības iestādēs” sagatavots, lai informētu par Ministru kabineta 2008.gada 16.decembra sēdes protokollēmuma (prot. Nr.93 53.§) 3., 4. un 5.punktā doto uzdevumu izpildes gaitu.

1. **Ministru kabineta uzdevumi veselības un cilvēkdrošības jautājumu stiprināšanai izglītībā**
   1. **Par civilās aizsardzības kursu vispārējā un profesionālajā izglītībā**

Ministru kabineta 2007.gada 11.septembra sēdē tika izskatīts noteikumu projekts „Minimālās prasības civilās aizsardzības kursa saturam un nodarbināto civilās aizsardzības apmācības saturam”, un ar Ministru kabineta 2007.gada 11.septembra sēdes protokollēmuma (prot. Nr.50 8.§) 2. un 3.punktu Izglītības un zinātnes ministrijai (turpmāk – IZM) kopīgi ar Iekšlietu ministriju (turpmāk – IeM) tika dots uzdevums triju mēnešu laikā sagatavot un iesniegt noteiktā kārtībā Ministru kabinetā priekšlikumus par civilās aizsardzības un ugunsdrošības apmācības kursa īstenošanu vispārējās vidējās izglītības un profesionālās vidējās izglītības iestādēs un līdz 2010.gada 31.maijam izstrādāt un iesniegt noteiktā kārtībā Ministru kabinetā nepieciešamos tiesību aktus, lai ar 2011./2012.mācību gadu ieviestu vispārējās vidējās izglītības un profesionālās vidējās izglītības programmās obligāto mācību priekšmetu „Civilā aizsardzība un ugunsdrošība”.

Ministru kabineta 2008.gada 16.decembra sēdē tika izskatīts IZM sagatavotais informatīvais ziņojums par civilās aizsardzības un ugunsdrošības apmācības īstenošanu vispārējās izglītības iestādēs un vidējās profesionālās izglītības iestādēs un par Ministru kabineta 2007.gada 11.septembrī dotā uzdevuma izpildes gaitu. IZM informēja, ka mācību kursa „Civilā aizsardzība un ugunsdrošība” ieviešanai un Ministru kabineta 2007.gada 11.septembra noteikumos Nr.612 „Minimālās prasības civilās aizsardzības kursa saturam un nodarbināto civilās aizsardzības apmācības saturam” ietverto prasību izpildei no valsts budžeta būtu nepieciešami Ls 802 261.

Ministru kabineta 2008.gada 16.decembra sēdes protokollēmuma (prot. Nr.93 53.§) 3.punktā IZM tika dots uzdevums izstrādāt un līdz 2010.gada 1.decembrim iesniegt noteiktā kārtībā Ministru kabinetā nepieciešamos grozījumus normatīvajos aktos mācību kursa „Civilā aizsardzība un ugunsdrošība” ieviešanai vispārējās izglītības iestādēs un vidējās profesionālās izglītības iestādēs. Ministru kabineta 2008.gada 16.decembra sēdes protokollēmuma (prot. Nr.93 53.§) 4.punktā IZM tika uzdots sadarbībā ar IeM līdz 2011.gada 30.jūnijam organizēt mācību kursa „Civilā aizsardzība un ugunsdrošība” ieviešanai plānoto izglītības iestāžu, kas īsteno vispārējās un vidējās profesionālās izglītības programmas, skolotāju profesionālo pilnveidi. Ministru kabineta 2008.gada 16.decembra sēdes protokollēmuma (prot. Nr.93 53.§) 5.punktā IZM sadarbībā ar IeM tika uzdots līdz 2011.gada 15.augustam organizēt mācību kursa „Civilā aizsardzība un ugunsdrošība” ieviešanai nepieciešamā mācību satura un tā mācību un metodiskā nodrošinājuma izstrādi un mācību un metodiskā nodrošinājuma (metodiskais līdzeklis skolotājiem, mācību grāmata un mācību līdzeklis skolēniem) iepirkumu izglītības iestādēm, kas īsteno vispārējās un vidējās profesionālās izglītības programmas, nepieciešamajā daudzumā.

Ņemot vērā valsts budžeta konsolidācijas pasākumus 2008. – 2011.gadā, IZM rīcībā nebija mācību kursa „Civilā aizsardzība un ugunsdrošība” satura izstrādei un ieviešanai nepieciešamo finanšu resursu.

Ministru kabineta 2011.gada 20.decembra sēdes protokollēmuma (prot. Nr.75 34.§) 2.punktā IZM kopīgi ar IeM tika uzdots izveidot darba grupu, lai izvērtētu civilās aizsardzības kursa izmaksas, sagatavot ieviešanas grafiku un izglītības un zinātnes ministram līdz 2012.gada 1.jūlijam iesniegt attiecīgo informāciju izskatīšanai Ministru kabinetā.

Lai izpildītu minēto uzdevumu, IZM kopīgi ar IeM izveidoja darba grupu „Civilās aizsardzības un ugunsdrošības” mācību kursa izstrādei (turpmāk – darba grupa) un 2012.gada 25.janvārī notika darba grupas pirmā sanāksme. Darba grupā tika iekļauti Valsts ugunsdzēsības un glābšanas dienesta, AS „Latvenergo”, VAS „Latvijas dzelzceļa”, AS „Latvijas Gāzes”, Ceļu satiksmes drošības direkcijas un Neatliekamās medicīniskās palīdzības dienesta deleģētie, kā arī Valsts izglītības satura centra (turpmāk – centrs) un IZM pārstāvji. Darba grupa diskutēja par mācību kursa saturu un secināja, ka, lai veicinātu zināšanas un patstāvīgā un apzinātā izvēlē balstītu veselībai un drošībai labvēlīgu lēmumu pieņemšanu un atbildīgu rīcību kā ikdienā, tā ārkārtas situācijās, mācību kursa „Civilā aizsardzība un ugunsdrošība” aktuālie un obligāti iekļaujamie temati pārsniedz mācību kursa nosaukumā ietverto jomu jautājumus. Tika vērtēta arī starptautiskā pieredze drošības un prevencijas jēdziena interpretācijās un šo jēdzienu attīstītība Latvijā, un 2012.gada 29.februārī darba grupa pieņēma lēmumu mainīt mācību kursa „Civilā aizsardzība un ugunsdrošība” nosaukumu no „Civilā aizsardzība un ugunsdrošība” uz „Cilvēkdrošība” (turpmāk – mācību kurss) un uzsāka mācību kursa ieviešanai nepieciešamo izmaksu projekta izstrādi (2012.gada 29.februāra darba grupas sanāksmes protokols Nr.2).

Ar Ministru kabineta 2013.gada 9.jūlija sēdes protokollēmumu (prot. Nr.39 13.§) tika pagarināts 2011.gada 20.decembrī dotā uzdevuma (prot. Nr.75 34.§) izpildes termiņš līdz 2013.gada 1.decembrim.

* 1. **Par veselības un cilvēkdrošības jautājumiem izglītības saturā**

Ministru kabinets paralēli uzdevumam par mācību kursa ieviešanu laika posmā no 2012.gada līdz šim brīdim ir paredzējis dažādas veicamās darbības veselības un cilvēkdrošības jautājumu aktualizēšanai izglītībā.

Ar Ministru kabineta 2012.gada 16.februāra rīkojumu Nr.84 „Par Valdības rīcības plānu „Deklarācijas par Valda Dombrovska vadītā Ministru kabineta iecerēto darbību īstenošanai”” apstiprinātā Valdības rīcības plāna (turpmāk – Valdības rīcības plāns) 27.8.pasākumā tika paredzēts „pilnveidot mācību priekšmetu programmu paraugus, veicinot integrētu veselības un sporta izglītības un cilvēkdrošības jautājumu pēctecīgu apguvi pirmsskolas izglītībā, pamatizglītībā un vidējā izglītībā”.

Ministru kabineta 2013.gada 5.marta sēdes protokollēmumā (prot. Nr.13 30.§) 5.punkta pirmajā apakšpunktā IZM tika uzdots, īstenojot Valdības rīcības plānā paredzēto 27.8.pasākumu, integrētā mācību kursa ietvaros iekļaut jautājumus, kas saistīti ar dzimumu līdztiesību, veselību un morāli, kā arī cilvēku ekspluatācijas formām, – par prostitūcijas, cilvēku tirdzniecības, fiktīvu laulību būtību un sekām.

Valdības rīcības plāna 27.2.apakšpunkts paredzēja Veselības ministrijai līdz 2012.gada 1.oktobrim izstrādāt priekšlikumus par mācību priekšmeta „Veselības mācība” iekļaušanu vispārējās vidējās un profesionālās izglītības mācību programmās. Balsoties uz Valdības rīcības plāna 27.2.apakšpunktu, Veselības ministrija izstrādāja informatīvo ziņojumu „Par mācību priekšmeta „Veselības mācība” iekļaušanu vispārējās vidējās un profesionālās izglītības mācību programmās”, kas tika apstiprināts Ministru kabinetā 2013.gada 24.septembrī un paredzēja pasākumus veselības izglītības pilnveidošanai.

Ministru kabineta 2013.gada 24.septembra sēdes protokollēmuma (prot. Nr.50 134.§) 2.punkta pirmajā apakšpunktā IZM tika uzdots līdz 2013.gada 1.decembrim, pieaicinot Labklājības ministrijas un Veselības ministrijas speciālistus, pilnveidot mācību priekšmetu programmu paraugus, veicinot integrētu veselības izglītības, sporta izglītības un cilvēkdrošības jautājumu pēctecīgu apguvi vispārējā izglītībā un profesionālajā vidējā izglītībā. Ministru kabineta 2013.gada 24.septembra sēdes protokollēmuma (prot. Nr.50 134.§) 2.punkta otrajā apakšpunktā IZM tika uzdots līdz 2013.gada 1.decembrim sadarbībā ar Veselības ministriju pilnveidot klases stundas programmas paraugus 1. – 12.klasei, papildinot veselības izglītības jautājumu tēmu loku tematiskajā grupā „Veselība un vide”. Ministru kabineta 2013.gada 24.septembra sēdes protokollēmuma (prot. Nr.50 134.§) 2.punkta trešajā apakšpunktā IZM tika uzdots līdz 2014.gada 1.jūnijam sagatavot grozījumus Ministru kabineta 2000.gada 27.jūnija noteikumos Nr.211 "Noteikumi par valsts profesionālās vidējās izglītības standartu un valsts arodizglītības standartu", paredzot izglītojamiem, sākot ar 2015./2016. mācību gadu, noteikt mācību saturā obligāti apgūstamu veselības izglītības moduli, vienlaikus nepalielinot izglītojamo noslodzi. Ministru kabineta 2013.gada 24.septembra sēdes protokollēmuma (prot. Nr.50 134.§) 2.punkta ceturtajā apakšpunktā IZM tika uzdots sadarbībā ar Veselības ministriju veikt nepieciešamo pedagogu sagatavošanu un izglītošanu, lai profesionālajā vidējā izglītībā un arodizglītībā nodrošinātu kvalitatīvu veselības izglītības jautājumu apguvi. Minētie uzdevumi ir daļēji izpildīti (skatīt informatīvā ziņojuma „Par civilās aizsardzības kursa izmaksām, ieviešanas grafiku vispārējās izglītības iestādēs un profesionālās izglītības iestādēs” 2.punktu).

Ministru kabineta 2013.gada 6.augusta sēdē tika izskatīts noteikumu projekts "Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem", un ar Ministru kabineta 2013.gada 6.augusta sēdes protokollēmuma (prot. Nr.42 65.§) 2.punkta pirmo apakšpunktu IZM tika uzdots līdz 2014.gada 1.jūnijam izstrādāt kompetenču pieejā veidotu Ministru kabineta noteikumu projektu par pamatizglītības standartu un tam atbilstošiem izglītības programmu paraugiem, kurā noteikts pamatkompetencēs balstīts apgūstamais izglītības jomu saturs, ietverot apgūstamos mācību priekšmetus un akcentējot daudzveidīgu domāšanu, tai skaitā finanšu pratības un ekonomikas jautājumos; aktīva un veselīga dzīvesveida veicināšanu, tai skaitā pārskatot esošā mācību priekšmeta „Sports” standarta un valsts pārbaudījumu satura prasības un stiprinot skolēnu individuālos sasniegumus; informācijas tehnoloģiju kompetences, saziņas un sadarbības prasmes; pašizziņu, pašiniciatīvu (uzņēmīgumu) un jaunradi, daudzpusīgu kultūras pieredzi; mūsdienīgu mājturības un tehnoloģiju prasmju apguvi, sociālo un pilsonisko prasmju attīstību; agrākas svešvalodu apguves uzsākšanu; un nodrošināt noteikumu projekta izstrādes procesā sadarbību ar sociālajiem partneriem un nevalstiskajām organizācijām. Ministru kabinets 2014.gada 12.augustā apstiprināja noteikumus Nr.468 „[Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem](http://likumi.lv/doc.php?id=268342)”, un ar Ministru kabineta 2014.gada 12.augusta sēdes protokollēmuma (prot. Nr.43 30.§) 4.punktu atzina par aktualitāti zaudējušu Ministru kabineta 2013.gada 6.augusta sēdes protokollēmumā (prot. Nr.42 65.§) „Noteikumu projekts „Noteikumi par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem”” ietverto uzdevumu.

Saskaņā ar Ministru kabineta 2014.gada 12 augusta sēdes protokollēmumu (prot. Nr.43 29.§) tika pieņemts zināšanai informatīvais ziņojums "Par darba vidē balstītu mācību īstenošanas iespējām Latvijas profesionālās izglītības attīstības kontekstā", kurā ir nodefinēti profesionālās izglītības satura reformas kompleksie uzdevumi. Šo uzdevumu ietvaros paredzēts veikt grozījumus esošajos normatīvos, tai skaitā moduļa "Sabiedrības un cilvēka drošība" pēctecīga ieviešana.

IZM uzskata, ka iepriekš minētie Ministru kabineta uzdevumi par veselības un cilvēkdrošības jautājumu stiprināšanu izglītības saturā, piemēram, kompetenču pieejā veidots pamatizglītības standarts, mācību kursa ieviešana, mācību priekšmetu programmu paraugu pilnveide, un to apguvi risināmi kompleksi. Kompleksos risinājumus paredz 2014.gada 22.maijā Saeimā apstiprinātais vidēja termiņa politikas plānošanas dokuments „Izglītības attīstības pamatnostādnes 2014. – 2020.gadam”.

1. **Līdz šim paveiktais Ministru kabineta doto uzdevumu izpildē un pasākumi veselības un cilvēkdrošības jautājumu aktualizācijā**

Ieviešot jaunu izglītības standartu un īstenojot vispārējā izglītībā, t.i., pirmsskolā, pamatizglītībā un vispārējā vidējā izglītībā, un profesionālajā izglītībā Cilvēkdrošības kursu, nepieciešams izstādāt mācību saturu, kas nedublējas, sagatavot mācību līdzekļus, metodiskos materiālus un nodrošināt pedagogu profesionālās kompetences pilnveidi.

2011.gadā izveidotās darba grupas sastāvs 2013.gadā tika papildināts ar Rīgas Stradiņa universitātes pārstāvjiem, Labklājības ministrijas un Veselības ministrijas speciālistiem un deleģētiem speciālistiem no Valsts darba inspekcijas, Bērnu tiesību aizsardzības inspekcijas. 2013.gada 17.septembra darba grupas sanāksmē pēc A.Vilka (Rīgas Stradiņa universitātes mācībspēka, jurista, kriminologa) priekšlikuma tika pieņemts lēmums, savstarpēji sadarbojoties, veikt auditu mācību priekšmetu programmu paraugos un klases stundu programmas paraugā par veselības, sporta izglītības un cilvēkdrošības pēctecīgu apguvi vispārējā izglītībā.Kā arī tika panākta vienošanās, ka centram tiks iesūtīti priekšlikumi mācību kursa „Cilvēkdrošība” satura precizēšanai un kursa ieviešanai nepieciešamo finanšu aprēķinu veikšanai.

Atbilstoši Ministru kabineta 2013.gada 24.septembra sēdes protokollēmuma (prot. Nr.50 134.§) 2.punkta uzdevumiem ir veikti šādi pasākumi:

* sadarbībā ar Veselības ministrijas un Labklājības ministrijas deleģētiem pārstāvjiem centrs pilnveidoja mācību priekšmetu programmu paraugus un klases stundu programmas paraugu 1. – 12.klasei. Tika pilnveidoti šādi mācību priekšmetu programmu paraugi: ,,Sociālās zinības 1.–9.klasei”, ,,Mājturība un tehnoloģija 1.–4.klasei” un ,,Dabaszinības 1.–6.klasei” pamatizglītībā, kā arī ,,Psiholoģija”, ,,Mājsaimniecība” un ,,Veselības mācība” vispārējā vidējā izglītībā. Pilnveidotie mācību priekšmetu programmu paraugi un ar tematu „Veselība un vide” papildinātais „Klases stundas programmu paraugs” atrodams centra mājaslapā, informācija adresē: <http://visc.gov.lv/vispizglitiba/saturs/info.shtml>. Centra organizētā sanāksmē Veselības ministrijas pārstāvji tika informēti par veiktajām izmaiņām, kā arī iespējām pilnveidot mācību procesu ieviešot kompetenču pieejā veidotu vispārējās izglītības saturu;
* atbilstoši Ministru kabineta 2000.gada 27.jūnija noteikumu Nr.211 "Noteikumi par valsts profesionālās vidējās izglītības standartu un valsts arodizglītības standartu" 8.punktam un profesiju standartu prasībām, ir pilnveidots veselības izglītības obligātais mācību saturs. Centrs ir izstrādājis vienotu moduli "Sabiedrības un cilvēka drošība", kurā veselības izglītība ir viena no moduļa sastāvdaļām, kura sadalīta divos līmeņos. Veselības mācības 1.līmeni apgūst profesionālās sākotnējās izglītības programmās (arodizglītībā). 1.līmenī iekļauti šādi temati: Dzīvesveids, dzīves stils un dzīves kvalitāte; Infekcijas un neinfekcijas slimību profilakse; Atkarības no vielām un procesiem, izsargāšanās no atkarībām; Seksualitāte un seksuālas attiecības; Reproduktīvā veselība, nevēlamas grūtniecības un seksuāli transmisīvo slimību profilakse; Rīcība veselības nodrošināšanai; Veselīgs dzīvesveids (ēšanas paradumi, kustību daudzums u. c.); Veselības veicināšana (t. sk. skolā, darba vidē). Veselības mācības 2.līmeni apgūst profesionālās sākotnējās izglītības programmās (profesionālajā vidējā izglītībā un pieaugušo tālākizglītības programmās). 2.līmenī iekļauti šādi temati: Izvēles brīvība, veselība kā indivīda izvēle; Sociālās vides loma veselību ietekmējošo paradumu izvēlē; Pašizziņas un pašvērtējuma nozīme veselībai labvēlīgas uzvedības īstenošanā (zems pašvērtējums kā apreibinošo vielu lietošanas, anoreksijas, pazemojošu attiecību riska faktors); Fiziskās un psiholoģiskās veselības savstarpējā ietekme, psihosomatisko slimību profilakse; Izdegšanas sindroms un garīga pārslodze (t. sk. mobings, bosings u. c.); Zāļu racionāla lietošana. Visās profesionālās vidējās izglītības un arodizglītības programmās (kopā aptuveni 38 000 izglītojamajiem) ir nodrošināta veselības izglītības tēmu obligāta apguve mācību priekšmetā „Darba aizsardzība”;
* paplašinot profesionālās izglītības programmās iesaistīto pedagogu kompetenci un iespējas iegūt papildu kvalifikāciju B programmās, 2014.gadā atbilstoši piešķirtajiem valsts budžeta līdzekļiem tiek organizēta pedagogu sagatavošana (papildu profesionālās kvalifikācijas ieguve citu mācību priekšmetu skolotājiem) un izglītošana (pedagogu profesionālā pilnveide un tālākizglītība). Šādu iespēju visā Latvijas teritorijā nodrošina tālākizglītības programmas „Veselības jautājumu apguve profesionālā vidējā un arodizglītībā” piedāvājums (programmas īstenotāji – Rīgas Stradiņa universitāte, paredzamais finansējums – 56000 EUR) mērķgrupai – profesionālās vidējas un arodizglītības pedagogi (plānotais skaits – 150). Programmas tēmas: Veselības kopveseluma jēdziens; Individuālā un sabiedrības veselība; Pedagoģiskā metodika – didaktika; Veselīga uztura pamatprincipi; Fiziskā attīstība, veselība un fiziskās aktivitātes; Atkarības jauniešu vidū; Garīgā (mentālā) veselība; Seksualitāte un reproduktīvā veselība; Traumatisms un pirmā palīdzība; Vides un personīgā higiēna; Infekcijas un to profilakse; Darba vide; Arodveselība; Saskarsme un komunikācija.

Lai noskaidrotu un novērtētu izglītojamo zināšanas, prasmes un attieksmes par veselības izglītības un cilvēkdrošības jautājumiem jeb drošu un veselīgu uzvedību dažādās ikdienas situācijās un sniegtu tūlītēju atbalstu pedagogiem pirms mācību kursa „Cilvēkdrošība” ieviešanas, kas varētu veicināt sistēmiskas pieejas un vienotas izpratnes veidošanos par personisko atbildību un drošu rīcību, no 2011.gada centrs ir veicis šādus pasākumus: organizēts diagnosticējošais darbs 5., 9. un 10.klašu skolēniem, veidoti mācību un atbalsta materiāli, īstenota pedagogu profesionālās kompetences pilnveide un veicināta mācību līdzekļu kvalitāte.

2013.gada pavasarī centrs izglītības iestādēm piedāvāja diagnosticējošos darbus mācību priekšmetā „Sociālās zinības” 5.klasei un 9.klasei un diagnosticējošo darbu par cilvēkdrošības jautājumiem 10.klašu skolēniem vispārējā vidējā un profesionālā izglītībā. Diagnosticējošajā darbā 5.klasei bija iekļauti jautājumi par šādiem tematiem: Emocijas, to izpausmes; Attiecību veidošana; Vielu ietekme uz veselību; Veselību veicinoši paradumi; Rūpes un atbildība ģimenē; Augšana un attīstība; Vardarbība un Veselīgs uzturs. Diagnosticējošajā darbā 9.klasei bija iekļauti jautājumi par šādiem tematiem: Konflikti, to risināšana; Attiecību veidošana; Emocijas; Stresa vadīšana; Reproduktīvā veselība; Infekciju izplatīšanās; Profilakse; Ģimene, tās plānošana; Veselību veicinoši paradumi; Atkarību izraisošo vielu ietekme uz veselību; Veselīgs uzturs; Drošība; Pirmā palīdzība. Diagnosticējošajā darbā 10.klasei par cilvēkdrošības jautājumiem tika iekļautas šādas tēmas: Ikdienā iespējamās bīstamās situācijas un droša uzvedība; Situācijas un uzvedība, uzturoties dabā; Ergonomikas jautājumi; Rīcība dažādu apdraudējumu un katastrofu gadījumos. Diagnosticējošie darbi parāda, ka kopumā 20141 skolēnu zināšanas veselības izglītības un cilvēkdrošības jautājumos ir labas. Ir būtiski, lai skolēni mācētu zināšanas izmantot ikdienā. Ar darbu saturu un detalizētu rezultātu analīzi var iepazīties centra mājaslapā: <http://visc.gov.lv/visc/petijumi.shtml>.

Centrs ir izstrādājis elektroniskus un brīvpieejamus atbalsta materiālus pedagogiem un mācību materiālus dažāda vecuma grupu skolēniem par veselības un cilvēkdrošības jautājumiem, lai atbilstoši izglītojamo vecumam, spējām un individuālajām vajadzībām nodrošinātu gan zināšanu apguvi, gan nostiprinātu prasmes un ar dažādiem praktiskiem uzdevumiem veidotu attieksmi, motivāciju un veicinātu atpazīt bīstamās situācijas bērnu ikdienā un pieņemt atbilstīgus un drošus lēmumus.

Atbalsta materiālā „[Vesels un drošs – interaktīvi par veselības un cilvēkdrošības jautājumiem pirmskolā un sākumskolā](http://visc.gov.lv/saturs/vispizgl/metmat/vesels_un_dross.pdf)” iekļauts informācijas apkopojums par drošu un veselīgu uzvedību dažādās ikdienas situācijās, mācību spēle par cilvēkdrošības un veselības jautājumiem trīs variantos (vides spēle, galda spēle un datorspēle, kas ir adaptēta arī interaktīvajām tāfelēm) un darba lapas. Materiāla drukātā versija nogādāta visās izglītības iestādēs, bet elektroniskā versija pieejama mājaslapā: <http://visc.gov.lv/vispizglitiba/saturs/dokumenti/metmat/vesels_un_dross.pdf>.

Interaktīvajā elektroniskajā materiālā „Vesels un drošs – ikdiena tev apkārt” pirmsskolas un sākumskolas bērniem ir aplūkotas dažāda rakstura situācijas uz ielas, mājās, dabā, ar kurām bērni sastopas ikdienā, ietverot šādus tematus: droša uzvedība uz ielas, droša pārvietošanās ar divriteni, drošība ūdens tilpnēs un pie tām, droša uzvedība atpūtā dabā, bērnu rotaļu laukumā, mājās, virtuvē, laikapstākļiem piemērota apģērba izvēle, ugunsdrošība, neatliekamās palīdzības izsaukšana. Tās tematiski sakārtotas 10 tiešsaistes atvērumos/spēlēs. Daļa situāciju ir sagatavotas arī kā printējamas darba lapas/attēli. Materiāls brīvpieejams centra mājaslapā adresē: <http://www.visc.gov.lv/vispizglitiba/saturs/dokumenti/metmat/vesels_un_dross_darba_lapas/index.html>

Ir izstrādāts izglītojošs materiālu komplekts, kas ietver mācību spēli skolēniem (7.-9.klase) un metodisko materiālu pedagogiem, par cilvēkdrošības un veselības jautājumiem „Īsi stāsti drošai dienai”. Tajā iekļautas šādas tēmas: Garīgā veselība, es un grupa un savstarpējās attiecības; Fiziskā veselība; Atbildīga rīcība, risku izvērtēšana un lēmumu pieņemšana; Droša uzvedība atpūtā dabā; Ekstrēmie sporta veidi; Seksuāli reproduktīvā veselība; Veselīgs uzturs un dienas režīms; Atkarību izraisošās vielas un procesi, to ietekme uz cilvēka drošību un veselību. Mācību spēle atrodama centra mājaslapā sadaļā „Gudras spēles”: <http://visc.gov.lv/vispizglitiba/saturs/metmat_speles.shtml> , savukārt metodiskais materiāls pedagogiem atrodams sadaļā metodiskie materiāli, adresē: <http://visc.gov.lv/vispizglitiba/saturs/dokumenti/metmat/isi_stasti_dr_dienai/met_mat_skolotajiem.pdf>

2012.gadā tika izstrādāts elektronisks metodiskais materiāls „Civilā aizsardzība”, tajā definētas minimālās prasības civilās aizsardzības kursa saturam profesionālajā un vispārējā vidējā izglītībā, sagatavoti mācību materiāli, lai veidotu izglītojamiem zināšanu, prasmju un attieksmju kopumu par ikdienā iespējamām bīstamām situācijām, drošas uzvedības principiem, kā arī katastrofām, kas var notikt, īpašu uzmanību pievēršot rīcībai ārkārtas gadījumos. Materiāls skatāms mājaslapā: <http://visc.gov.lv/profizglitiba/metmat.shtml>.

Sadarbībā ar Veselības ministriju ir izstrādāts elektronisks metodiskais materiāls pedagogiem „Veselības izglītība” vispārējā un profesionālajā vidējā izglītībā. Metodiskajā materiālā iekļautas šādas tēmas: Veselība kā kopveselums; Veselības riska faktori; Preventīvie pasākumi; Izvēles brīvība, veselība kā indivīda izvēle; Dzīvesveids, dzīves stils un dzīves kvalitāte; Veselīgs dzīvesveids un dzīves vide; Rūpes par ārējo izskatu; Uztura ietekme uz veselību; Atkarības no vielām un procesiem, izvairīšanās no atkarībām; Seksuālā un reproduktīvā veselība; Pašizziņas un pašvērtējuma nozīme veselībai labvēlīgas uzvedības īstenošanā; Veselību ietekmējošo paradumu veidošanās; Garīgā pārslodze, fiziskās un psihiskās veselības savstarpējā saistība; Racionāla medikamentu lietošana; Veselības veicināšana un Cilvēku tirdzniecība. Lai veicinātu veselības izglītības jautājumu apguvi vispārējā vidējā un profesionālā izglītībā, materiālā piedāvāts veselības izglītības tēmu teorētisks izklāsts un 75 dažādu veidu praktisko uzdevumu apraksti. Materiāls skatāms centra mājaslapā: <http://visc.gov.lv/vispizglitiba/saturs/dokumenti/metmat/veselibas_izglitiba_vispvid_un_profizgl.pdf> .

Drošības nedēļu ietvaros, kuras kopš 2003./2004.mācību gada ik rudeni un pavasari notiek Latvijas skolās, centrs kopā ar sadarbības partneriem Valsts ugunsdzēsības un glābšanas dienestu, AS "Latvenergo", VAS "Latvijas dzelzceļu", AS "Latvijas Gāzi", Ceļu satiksmes drošības direkciju un Valsts darba inspekciju dažādos pasākumos skolēniem un semināros pedagogiem aicina aktualizēt ar drošību un veselību saistītus jautājumus. Piemēram, 2012./2013.mācību gadā visā Latvijā norisinājās jautājumu akcija „Ko darīt, ja...”, kuras laikā skolēni un skolotāji tika aicināti iesūtīt jautājumus par neskaidrām situācijām dažādās skolas vidēs. Akcijā tika iesūtītas 2925 anketas, kuras ietvēra vairāk nekā 14000 jautājumu. Biežāk uzdotie jautājumi un atbildes uz tiem ir apkopoti vienotā elektroniskā materiālā 4.-7.klašu skolēniem „Ko darīt, ja…” (materiāls skatāms centra mājaslapā: <http://visc.gov.lv/vispizglitiba/saturs/dokumenti/metmat/2013_kodarit_ja.pdf> . Materiālā sniegti ieteikumi uz 10 biežāk uzdotajiem izglītojamo jautājumiem par psihoemocionālo un fizisko drošību.

### 2013./2014.mācību gadā centrs izglītības procesa pilnveidei izglītības iestādēs kā vienu no prioritātēm bija izvirzījis izpratnes par veselības un cilvēkdrošības jautājumiem un atbildīgas attieksmes un rīcības ikdienas situācijās veicināšanu. Izglītības iestādes ir aicinātas aktualizēt izglītības iestādēs iekšējās kārtības noteikumus, ņemot vērā katras izglītības iestādes unikalitāti drošas izglītības vides nodrošināšanai; izstrādāt vienotus vērtību un uzvedības principus un nodrošināt konsekventu to ievērošanu; organizēt dinamiskās pauzes mācību procesa laikā; īstenot ar drošības jautājumiem saistītas akcijas un projektus skolā, novadā/pilsētā. 2013.gada rudenī centrs organizēja seminārus izglītības pārvalžu pirmsskolas speciālistiem, sākumskolas pedagogiem un novadu/pilsētu audzināšanas darba koordinatoriem. Tajos tika pārrunāti ar veselības un drošības jautājumu integrāciju mācību procesā saistītie jautājumi. Kopā semināros piedalījušies vairāk nekā 500 dalībnieku. Laika posmā no 2013.gada 24.septembra līdz 22.novembrim centrs sadarbībā ar Valsts darba inspekciju un Rīgas Stradiņa Universitātes aģentūras Darba drošības un vides veselības institūtu organizēja seminārus ,,Droša un veselīga skolas vide” Latvijas novados. Semināros 235 pedagogi kopīgi meklēja risinājumus, kā mazināt riskus un stiprināt savu personīgo veselību un drošību darba vietā, kā nodrošināt skolas iekšējās kārtības noteikumu efektivitāti un kā veicināt skolēnu izpratni par veselības un cilvēkdrošības jautājumiem un atbildīgu attieksmi un rīcību ikdienas situācijās.

### 2014./2015.mācību gadā izglītības procesa pilnveidei izglītības iestādēs centrs aicina izglītības iestādes aktualizēt laika plānošanas prasmju, pašorganizēšanās prasmju un uzņēmējspēju attīstību, īstenot atbalsta pasākumus iekļaujošai un pozitīvai uzvedībai, izglītot par dažādu atkarību riskiem, t.sk., par psihoaktīvo vielu lietošanas sekām, organizējot profilakses pasākumus lietošanas ierobežošanai un informējot par pieņemtajiem normatīvajiem aktiem atkarību mazināšanā, pilnveidot skolēnu mediju lietotprasmes, akcentējot drošības jautājumus interneta lietošanā, kā arī autortiesību ievērošanu. 2015.gada pavasarī tiks piedāvāts diagnosticējošais darbs par Ceļu satiksmes noteikumiem 4. un 8.klasē un izstrādāti atbalsta materiāli pirmsskolai un sākumskolai ceļu satiksmes noteikumu mācīšanā. Drošības nedēļas ir plānotas 2014.gadā no 22. līdz 26.septembrim un 2015.gadā no 20. līdz 24.aprīlim. Temati: Ceļu satiksmes drošība un medijdrošība. Turpināsies semināri pedagogiem par drošu un veselīgu skolas vidi.

Eiropas darba drošības un veselības aizsardzības aģentūra ir izveidojusi 17 animācijas filmas par darba aizsardzību, kuru galvenais varonis ir NAPO. 2012.gadā 600 filmu komplekti (DVD) tika nosūtīti centram tālākai izplatīšanai skolās. 2013.gadā Valsts darba inspekcija adaptēja Eiropas Darba drošības un veselības aizsardzības aģentūras izstrādātos mācību materiālus latviešu valodā (darba lapas, stundu plānus u.c.), lai iekļautu tos 7 - 11 gadus vecu skolēnu mācību procesā. Mācību stundu plāni ir izstrādāti tā, ka veselības un drošības jautājumi ir apgūstami integrēti dažādos mācību priekšmetos, piemēram, sociālo zinību, matemātikas, dzimtās valodas, svešvalodas un klases stundās. Valsts darba inspekcijas kā centra sadarbības partnera sagatavotā informācija par NAPO filmām atrodama arī centra mājaslapā <http://visc.gov.lv/vispizglitiba/saturs/metmat.shtml>. Tika īstenoti arī informatīvi pasākumi, iesaistot gan atbildīgās ministrijas un to pakļautībā esošās valsts pārvaldes iestādes, gan nozarei specifiskos portālus, kā arī nevalstiskās organizācijas <http://www.napofilm.net/lv/napo-for-teachers>.

No 2011.gada augusta līdz 2013.gada novembrim centrs īstenoja ESF projektu „Vispārējās izglītības pedagogu tālākizglītība”, kurā pedagogiem tika piedāvāti dažādi tālākizglītības kursu satura moduļi arī dzīvesprasmju – vērtībizglītības, ģimenes izglītības, dzimumu līdztiesības un veselības izglītības un drošības – jautājumu dziļākai izpratnei un mūsdienīgai mācīšanai. Kursu saturā akcentēta ikdienas situāciju un iespējamās uzvedības analīze, lai veicinātu skolēnu attieksmes veidošanos un atbildīgu rīcību lēmumu pieņemšanā un īstenošanā. Šos kursus apmeklēja gandrīz 4000 Latvijas pedagogu.

Lai nodrošinātu mācību literatūras kvalitātes uzlabošanos un vienotu pieeju tās izvērtēšanā, 2012. un 2013.gadā centrs īstenoja mācību literatūras izvērtēšanai piesaistīto recenzentu (pedagogu) profesionālās kvalifikācijas pilnveides 16 stundu programmu „Mācību grāmata mūsdienīga mācību procesa kontekstā (mācību literatūras atbilstības standartam izvērtēšana)”. Kursos 155 mācību literatūras recenzenti (pedagogi) mācību literatūru (tās saturu un ilustratīvo materiālu) analizēja gan veselības un cilvēkdrošības, gan dzimumu līdztiesības aspektā. 2012.gada 11.decembrī centrs organizēja mācību literatūras redaktoru semināru, kurā piedalījās 21 dalībnieks. Seminārā tika analizēti mācību grāmatu ilustrāciju, uzdevumu un tekstu piemēri no drošības, cilvēktiesību un dzimumu līdztiesības perspektīvas.

Tādējādi pirms sistēmiskā pieejā balstīta kompleksa mācību kursa ieviešanas ar atbilstīgiem mācību materiāliem un atbalsta pasākumiem pedagogiem ir tikusi nodrošināta iespēja veselības un cilvēkdrošības jautājumu kvalitatīvākai apguvei visos izglītības posmos.

1. **Civilās aizsardzības („Cilvēkdrošība”) mācību kursa izmaksu aprēķins un ieviešanas grafiks vispārējās izglītības iestādēs un profesionālās izglītības iestādēs**

Lai īstenotu minētā kursa ieviešanu, nepieciešams izstrādāt kursa saturu, mācību un metodiskos līdzekļus un nodrošināt pedagogu profesionālo pilnveidi. Ņemot vērā to, ka veselības izglītības jautājumi arī turpmāk būs integrēti vispārējās izglītības dažādu mācību priekšmetu mācību saturā, kā arī tiks saglabāta iespēja skolām īstenot izglītības standartos nenosauktus mācību priekšmetus, iespējama atsevišķu tēmu saturiska pārklāšanās. Piemēram, 2010.gada 18.maijā noslēgta Aizsardzības ministrijas, IZM un centra starpresoru vienošanās Nr.C-103/AM/2010, kas paredz kopīgu mācību priekšmeta ,,Valsts Aizsardzības mācība” standarta un programmas parauga izstrādi. Standarts un programmas paraugs publicēts centra mājaslapā <http://visc.gov.lv/vispizglitiba/saturs/dokumenti/standarti/valsts_aizsardz_maciba.pdf>

Lai nodrošinātu maksimāli aktuālu cilvēkdrošības jautājumu sistēmisku, ar mācību saturu saskaņotu, savstarpēji papildinošu un pēctecīgu apguvi, darba grupa ir vienojusies par šādu provizorisko mācību kursa „Cilvēkdrošība” tēmu sadalījumu:

**Pirmsskolā –** Ikdienā iespējamās bīstamās situācijas; Droša uzvedība izglītības iestādē, mājās, uz ielas, uzturoties dabā; Evakuācija no izglītības iestādes; Veselīgs dzīvesveids;

**Pamatizglītības 1.-4.klasēs –** Ikdienā iespējamās bīstamās situācijas; Droša uzvedība izglītības iestādē, mājās, transportā, uz ielas, uzturoties dabā; Evakuācija no izglītības iestādes; Dzimumu līdztiesība kā vienlīdzīgas iespējas; Atkarību izraisošo vielu profilakse; Garīgā veselība (ņirgāšanās profilakse); Veselīgs dzīvesveids;

**Pamatizglītības 5.-9.klasēs –** Rīcība dažādu apdraudējumu gadījumos; Rīcība, dzirdot trauksmes signālu; Evakuācija no izglītības iestādes; Pirmās palīdzības sniegšana; Valsts iestādes un dienesti, kas veic katastrofu pārvaldīšanu; Veselība un fiziskās aktivitātes; Dzimumu līdztiesība un morāle; Garīgā veselība (ņirgāšanās profilakse); Atkarību izraisošo vielu (tabaka, alkohols, narkotiskās un psihotropās vielas, nelegālās narkotikas) un procesu atkarības profilakse (aizraušanās ar datorspēlēm, azartspēlēm, jaunajām tehnoloģijām);

**Vidusskolā 10.-12.klasēs un profesionālās izglītības iestādēs –** Valstī iespējamās katastrofas un to sekas; Civilās trauksmes un apziņošanas sistēma; Evakuācija no izglītības iestādes; Vispārējie evakuācijas pasākumi katastrofas gadījumā; Individuālie aizsardzības līdzekļi katastrofas gadījumā; Pirmās palīdzības sniegšana; Valsts civilās aizsardzības sistēmas struktūra, organizācija un vadība; Iedzīvotāju tiesības un pienākumi civilajā aizsardzībā; Terorisms un tā izpausmes; Garīgā veselība; Veselība un fiziskās aktivitātes; Dzimumu līdztiesība un morāle; Cilvēku ekspluatācijas formas – prostitūcija, cilvēku tirdzniecība, fiktīvās laulības; Atkarību izraisošo vielu (tabaka, alkohols, narkotiskās un psihotropās vielas, nelegālās narkotikas) un procesu atkarības profilakse (aizraušanās ar datorspēlēm, azartspēlēm, jaunajām tehnoloģijām).

Pēc darba grupas priekšlikumiem sagatavots Civilās aizsardzības („Cilvēkdrošība”) mācību kursa izmaksu aprēķins un ieviešanas grafiks vispārējās izglītības iestādēs un profesionālās izglītības iestādēs:

|  |  |  |  |  |  |  |
| --- | --- | --- | --- | --- | --- | --- |
| **Pasākums/plānotais ieviešanas laiks** | | **Izdevumu aprēķins** | **2015**  **gads** | **2016**  **gads** | **2017**  **gads** | **2018**  **gads** |
| 1. | Veikta skolēnu zināšanu un prasmju elektroniska diagnostika par cilvēkdrosības jautājumiem četrās vecuma grupās  2015.gada  janvāris – aprīlis | **Diagnosticējošā darba satura izstrāde** – latv./ kriev. val. izglītojamajiem četrās vecumposma grupās 1.-4.; 5.-6.; 7.-9.; 10.-12.klasēm (8eksperti.x 440 EUR) 3520 EUR, 1vecākais eksperts civilās aizsardzības jautājumos 1000 EUR, 1vecākais eksperts veselības izglītības jautājumos 1000 EUR, tulkošana 730 EUR. **Diagnostikas elektroniska nodrošināšan**a: MSSQL serveris, WEB servera hostings, diagnosticējošā darba administrēšana 3500 EUR. | **9750** | **0** | **0** | **0** |
| 2. | Mācību kursa satura un programmas parauga izstrāde  2015.gada  augusts | **Kursa standarta** (satura) izstrādātāju atlīdzība (3 vecākie eksperti. x 1000 EUR un 4 eksperti x 800 EUR) 6200 EUR  **Kursa mācību programmas parauga** izstrādātāju atlīdzība (3 vecākie eksperti x 1000 EUR un 10 eksperti x 890 EUR) 11900 EUR | **18100** | **0** | **0** | **0** |
| 3. | Pedagogu profesionālās pilnveides programmas izstrāde, multiplikatoru sagatavošana, profesionālās pilnveides programmas īstenošana (1628 vispārizglītojošo skolu un 102 profesionālo skolu skolotāji, 70 mācību grupas pa 25 cilvēkiem), administratīvi saimnieciskie pakalpojumi  2015.gada septembris –2016.gada jūnijs | Divu (pirmsskola/ sākumskola; pamatizglītība/ vidējā izglītība) pedagogu profesionālās pilnveides **programmu izstrāde, aprobācija un pilnveide**. Vienas pedagogu profesionālās pilnveide programmas izstrādes grupas atlīdzība ((3 eksperti x 450 EUR un 2 vecākie eksperti. x 550 EUR) x 4mēn) 9800 EUR. Divu programmu izstrāde, aprobācija un pilnveide 19600 EUR.  **Programmas aprobācijas tehniskais nodrošinājums** (telpas, uzturēšanās - naktsmītne, ēdināšana, izdals materiāli 20 cilvēkiem x3dienas) 2750 EUR. Divu programmu aprobācija 5500 EUR. Pedagogu profesionālā pilnveide: 70 grupas (65visp.izgl.skol.+5prof.izgl. skol.) x 25skol.grupā= 1750skolotāju. Lektoru darba apmaksa vienai grupai (3dienas x 8stundas = 24 stundas x 30 EUR stundā) 660 EUR. Telpu nodrošinājums vienai grupai (1 cilvēks 9 EUR dienā X 3 dienas (30 EUR) x 25 cilvēki) 675 EUR. Kancelejas izdevumi vienai grupai 35 EUR. Kopā vienai grupai 1430 EUR. 2016.gadā **īstenotas pedagogu profesionālās pilnveides programmas** 35 grupām 875 pedagogiem; 2017.gadā īstenotas pedagogu profesionālās pilnveides programmas 35 grupām 875 pedagogiem. Kursu norises koordinēšana 150 EUR gadā. | **25100** | **50200** | **50200** | **0** |
| 4. | Pilotprojekts 10 izglītības iestādēs mācību satura aprobācijai, lai iegūtu detalizētus, drošticamus datus par mācību saturu un veiktu tā pilnveidi.  2015.gada maijs – 2017.gads | 2015.gadā uzsākts (4 mēneši) pilotprojekts 10 izglītības iestādēs (10 skolotāji, 3 eksperti); 2016.gadā pabeigts (5mēneši) **pilotprojekts mācību kursa "Cilvēkdrošība" satura aprobācijai**. Viena eksperta mēneša atalgojums 300 EUR; skolotāja - 200 EUR. Kopā ((3 eksperti x 300 EUR un 10 skolotāji. x 200 EUR) x 4mēn) 2900 EUR mēnesī pilotprojekta īstenošanas laikā.  Izdevumi pilotprojekta norises nodrošināšanai (ceļa izdevumi, semināri pilotprojektā iesaistītajiem) ik mēnesi 810 EUR. Pilotprojekta rezultātu apkopošanas un pilotprojekta noslēguma konferences organizācijas izdevumi 3710 EUR. | **14840** | **22260** | **0** | **0** |
| 5. | Mācību grāmatas elektroniskā un papīra formātā un mācību un metodisko materiālu izstrāde par aktuāliem cilvēkdrošības jautājumiem.  2016.gads –2018.gads | Vismaz 15 **mācību un metodisko materiālu izstrāde**: mācību filmas, metodiskie materiāli pedagogiem, interaktīvas spēles, situāciju simulācijas ar aprakstiem, darba lapas utml. Viena materiāla izmaksas ir aptuveni 6400 EUR. Izstrādāto e-materiālu tiražēšana fiziskos datu nesējos 3500 EUR. Kopā (15 materiāli x 6400 EUR + 3500 EUR) 99500 EUR.  **Mācību grāmata** (papīra formāts) 1.-4.kl., 5.-9., 10.-12.kl.: metu konkursa žūrijas darba apmaksa (5 eksperti x 900 EUR) 4500 EUR; metu konkursa godalgas (10000EUR x 3) 30000 EUR; tiražēšana un piegāde izglītības iestādēm (vienai klašu grupai 67000 EUR) 201000 EUR. Kopā 235500 EUR. | **0** | **83750** | **167500** | **83750** |
| 6. | Cilvēkdrošības jautājumu aktualizēšanas pasākumi, pedagogu labās prakses pieredzes popularizēšana (reģionālie pasākumi)  2015.gads – 2018.gads | Īstenoti 5 **reģionāli semināri pedagogiem** un 5 **izglītojoši pasākumi vecākiem** (telpu īre, transports, lektoru atalgojums) cilvēkdrošības jautājumu aktualizēšanai 1510 EUR. | **2600** | **5000** | **5000** | **2500** |
| **KOPĀ** | | | **70390** | **161210** | **222700** | **86250** |
| **540550** | | | |

Izglītības un zinātnes ministre I.Druviete

Vizē:

Valsts sekretāre S.Liepiņa

30.09.2014. 14:40

4409

I.Bautre

67814439

inese.bautre@visc.gov.lv